SL Uradni list Evropske unije C 341/7

Španski nacionalni postopek za dodeljevanje omejenih pravic za letalski promet

2012/C 341/05

V skladu s členom 6 Uredbe (ES) št. 847/2004 o pogajanjih in izvajanju sporazumov o letalskih prevozih med državami članicami in tretjimi državami Evropska komisija objavlja naslednji nacionalni postopek za razdelitev pravic za letalski promet med upravičene prevoznike Evropske unije, kadar so te omejene s sporazumi o letalskih prevozih, sklenjenimi s tretjimi državami.

MINISTRSTVO ZA INFRASTRUKTURO

Kraljevi odlok št. 1678/2011 z dne 18. novembra 2011 o informacijah glede pravic za letalski promet iz sporazumov o letalskih prevozih s tretjimi državami, ki jih je sklenila Španija, in pravilih za izvajanje navedenih pravic





Odpiranje trga zračnega prometa je tradicionalno potekalo na podlagi dvostranskih sporazumov, s katerimi so si države dodelile prometne pravice za letalski promet. Vendar pa Evropska unija dvostranske sporazume s tretjimi državami postopno nadomešča z večstranskimi sporazumi, ki se sklenejo na podlagi pogajanj med Evropsko unijo in navedenimi tretjimi državami.

Vsi ti sporazumi o letalskih prevozih odpirajo nove možnosti za letalske prevoznike, saj jim omogočajo prevoze na novih ali okrepitev operacij na obstoječih progah, obenem pa prispevajo k povečanju razumevanja med narodi ter spodbujanju socialnih, kulturnih in gospodarskih dejavnosti.

Glede na ključni pomen takšnih sporazumov za sektor zračnega prometa so bili uvedeni mehanizmi, ki so zagotavljali, da sektor v celoti pozna sporazume, ki jih je podpisala Španija, in predvsem z njimi dodeljene pravice za letalski promet. Kljub temu bi bilo treba določiti temeljne zahteve za predložitev teh informacij, da se zagotovi popolna preglednost sistema in poveča pravna varnost za vse zainteresirane strani.

Poleg tega bi bilo treba določiti posebni postopek za dodeljevanje teh pravic za letalski promet, ki bo splošne določbe zakona št. 30/1992 z dne 26. novembra 1992 o pravnih ureditvah za javne uprave in splošnem upravnem postopku prilagodil posebnim značilnostim letalskega sektorja in dodeljenim pravicam.

Ta postopek, ki mora biti pregleden in nediskriminacijski, se uporablja za dodeljevanje vseh pravic za letalski promet, pridobljenih v skladu s sporazumi o letalskih prevozih, ki jih je podpisala Španija in ki določajo omejitve glede uporabe prometnih pravic ali števila letalskih prevoznikov. S tem so bila določena pravila za izvajanje postopka iz člena 5 Uredbe (ES) št. 847/2004 Evropskega parlamenta in Sveta z dne 29. aprila 2004 o pogajanjih in izvajanju sporazumov o letalskih prevozih med državami članicami in tretjimi državami, s katerimi se zagotavlja uporabnost postopka za večstranske sporazume, ki tudi določajo takšne omejitve.

Kadar razpoložljive prometne pravice zadoščajo za zadovoljitev povpraševanja letalskih prevoznikov, je obravnava zahtevkov za dodelitev pravic poenostavljena, ker ni odprtih razpisnih postopkov in dodelitev prometnih pravic letalskemu prevozniku ne posega v pravico drugih zainteresiranih prevoznikov. V takšnih primerih ni treba ocenjevati ponudb, da bi se zavrnile tiste z najnižjo oceno, in zadošča, da se preveri, ali je projekt finančno vzdržen in ali niso izpolnjeni pogoji za zavrnitev zahtevanih prometnih pravic.

Prometne pravice iz sporazumov, ki ne omejujejo uporabe pravic ali števila letalskih prevoznikov, ki jih lahko izvajajo, kar velja za večino večstranskih sporazumov, sklenjenih na podlagi pogajanj Evropske Unije, lahko izvaja vsak letalski prevoznik, ki izpolnjuje posebne zahteve iz zadevnega sporazuma, na podlagi reda letenja, ki ga odobri Nacionalna agencija za varnost v letalstvu. Vendar pa navedene prometne pravice nadzira Dirección General de Aviación Civil (Generalni direktorat za civilno letalstvo) in jih lahko v okoliščinah, izrecno predvidenih v sporazumu in tem kraljevem odloku, tudi prekliče.

Zato na predlog ministra za infrastrukturo na podlagi predhodne odobritve namestnika predsednika vlade, ki je pristojen za načrtovanje rabe zemljišč in javno upravo, v soglasju z Državnim svetom in po posvetovanju s Svetom ministrov na seji dne 18. novembra 2011,

IZDAJA NASLEDNJI ODLOK:

POGLAVJE I

SPLOŠNE DOLOČBE

Člen 1

Namen

Namen tega kraljevega odloka je opredeliti obveznosti glede informacij o prometnih pravicah iz sporazumov o letalskih prevozih, ki jih s tretjimi državami sklene Španija, in določiti pravila za dodeljevanje, izvajanje in nadzor navedenih pravic.

Člen 2

Področje uporabe in pristojnost

1. Ta kraljevi odlok se uporablja za dvostranske in večstranske sporazume o letalskih prevozih, ki jih s tretjimi državami sklene Španija, ter za dodeljevanje, izvajanje in nadzor prometnih pravic, ki izhajajo iz takšnih sporazumov.

2. Ne glede na prejšnji odstavek se določbe tega kraljevega odloka o dodeljevanju in izvajanju prometnih pravic ne uporabljajo, če niso združljive z določbami sporazumov o letalskih prevozih, ki jih sklene Španija.

3. Pristojni organ za izvajanje tega kraljevega odloka je Generalni direktorat za civilno letalstvo.

POGLAVJE II

INFORMACIJE O PROMETNIH PRAVICAH

Člen 3

Obveznosti glede informacij iz sporazumov o letalskih prevozih

1. Generalni direktorat za civilno letalstvo na spletni strani Ministrstva za infrastrukturo (http://www.fomento.es) objavi posodobljene informacije o:

(a) prometnih pravicah, ki so na voljo na trgih letalskega prometa med Španijo in tretjimi državami, s katerimi so bili sklenjeni sporazumi o letalskih prevozih;

(b) vseh načrtovanih mednarodnih pogajanjih o sporazumih o letalskih prevozih;

(c) merilih, ki jih uporablja Generalni direktorat za civilno letalstvo za ocenjevanje operativnih projektov v postopku za dodeljevanje prometnih pravic v skladu s členom 12;

(d) ukazih za začetek postopkov za dodeljevanje prometnih pravic;

(e) rezultatih postopkov za dodeljevanje prometnih pravic;

(f) predaji, preklicu in prenosu dodeljenih prometnih pravic.

2. Če letalski prevozniki, ki imajo prometne pravice, zaradi zaupnosti poslovnega načrtovanja zahtevajo odložitev objave informacij iz odstavka 1(e) in (f), lahko Generalni direktorat za civilno letalstvo soglaša z odložitvijo zadevnih informacij toliko časa, kolikor je potrebno za zagotovitev zaupnosti.

Objava teh informacij pod nobenim pogojem ne sme vplivati na zaupnost poslovnega načrtovanja letalskega prevoznika, če izpolnjuje merila ali spoštuje določbe, sprejete na ravni Skupnosti.

Člen 4

Posvetovanje z letalskimi prevozniki

Generalni direktorat za civilno letalstvo lahko kadar koli pred pogajanji o sporazumu o letalskih prevozih zaprosi letalske prevoznike za informacije o prometnih pravicah, ki bi jih želeli izvajati.

Te informacije lahko pridobi neposredno od letalskih prevoznikov ali prek najreprezentativnejšega združenja španskih letalskih prevoznikov.

POGLAVJE III

DODELJEVANJE PROMETNIH PRAVIC NA TRGIH, ZA KATERE VELJAJO OMEJITVE

Člen 5

Postopek za dodeljevanje prometnih pravic

Postopek iz tega poglavja se uporablja za dodeljevanje prometnih pravic, pridobljenih na podlagi sporazumov o letalskih prevozih, ki jih je s tretjimi državami sklenila Španija, kadar ti sporazumi predvidevajo omejitve uporabe prometnih pravic in kadar so omejitve navedenih prometnih pravic zaradi kakršnega koli razloga preklicane.

Za namene prejšnjega odstavka velja, da sporazumi o letalskih prevozih omejujejo uporabo prometnih pravic, kadar omejujejo število pravic in kadar omejujejo število letalskih prevoznikov, katerim se lahko takšne pravice dodelijo.

Člen 6

Upravičenost

1. V postopku za dodeljevanje prometnih pravic, ki jih je pridobila Španija v skladu s sporazumom o letalskih prevozih, sklenjenim s tretjo državo, lahko sodelujejo le letalski prevozniki s sedežem v Španiji, ki imajo operativno licenco, izdano v skladu z Uredbo (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti.

2. Dodelitev prometnih pravic, pridobljenih v skladu z večstranskimi sporazumi, ki jih je s tretjimi državami sklenila Španija, lahko zahtevajo vsi letalski prevozniki, ki izpolnjujejo pogoje iz zadevnega sporazuma.

Člen 7

Začetek postopka dodeljevanja

1. Postopek za dodeljevanje prometnih pravic uradno začne Generalni direktorat za civilno letalstvo.

Zainteresirani letalski prevozniki lahko Generalni direktorat za civilno letalstvo obvestijo o interesu za začetek postopka.

2. V ukazu za začetek postopka se navedejo razpoložljive prometne pravice, rok za predložitev vlog za sodelovanje v postopku dodeljevanja, vrednost ali dopustna vrednostna odstopanja, ki se pripišejo merilom za ocenjevanje operativnih projektov, predloženih v okviru postopka, in po potrebi dodatni pogoji splošnih pogojev, določenih v tem kraljevem odloku, ki morajo biti izpolnjeni zaradi značilnosti trga in se bodo upoštevali pri ocenjevanju vlog.

Dodatni pogoji iz prejšnjega odstavka so objektivni in v nobenem primeru ne vsebujejo omejitev dostopa upravičenih prevoznikov do prometnih pravic.

3. Ukaz za začetek postopka se objavi na spletni strani Ministrstva za infrastrukturo (http://www.fomento.es) in uradno sporoči vsem letalskim prevoznikom, ki so v postopku posvetovanja iz člena 4 izrazili interes za pridobitev razpoložljivih prometnih pravic, ter najreprezentativnejšim združenjem španskih letalskih prevoznikov.

Zaradi razlogov splošnega interesa lahko generalni direktor za civilno letalstvo privoli v objavo ukaza za začetek postopka v Boletín Oficial del Estado (Uradni list španske vlade) in po potrebi v Uradnem listu Evropske unije.

Člen 8

Uporaba

1. Letalski prevozniki, ki izpolnjujejo zahteve iz tega kraljevega odloka in sodelujejo pri dodeljevanju razpoložljivih prometnih pravic v skladu z ukazom o začetku postopka, v roku, predpisanem v ukazu, predložijo pisne vloge v obliki iz člena 38(4)(d) zakona št. 30/1992 z dne 26. novembra 1992 ali na elektronski način, ki zagotavlja verodostojnost, v skladu z zakonom št. 11/2007 z dne 22. junija 2007 o elektronskem dostopu državljanov do javnih storitev.

Vloga, ki se pošlje generalnemu direktorju za civilno letalstvo, je v jeziku, določenem v členu 36(1) zakona št. 30/1992 z dne 26. novembra 1992.

2. Vlogi se priloži operativni projekt, ki ga namerava letalski prevoznik izvajati na trgu, na katerega se nanašajo zahtevane prometne pravice. Projekt vsebuje vsaj naslednje podatke:

(a) značilnosti predlagane storitve, ki opredeljujejo vsaj značilnosti proge, opis predlaganih prevozov in voznih redov, načrtovane frekvence, vrste zrakoplovov, ki se bodo uporabljale, njihova oblika in zmogljivost, vrste prevozov, ali gre za skupne oznake ali ne, po potrebi morebitne načrtovane povezave, pravila, ki so določena za zagotavljanje stalnosti prevozov, ter po potrebi članstvo v svetovni mreži;

(b) ekonomsko najugodnejša storitev, ki je na voljo potrošnikom, med drugim tudi z navedbo načrtovanega cenovnega razpona, storitev za potnike in storitev med letom;

(c) dostopnost storitve za uporabnike, vključno z načrtovanimi ukrepi za zagotavljanje dostopa za invalide in osebe z zmanjšano mobilnostjo, ter med drugim tudi predlagani sistem rezervacij, kontaktni uradi, prodajna mreža in e-storitve, ki so predvidene za dostop uporabnikov do storitve;

(d) tehnična in poslovna sposobnost letalskega prevoznika za opravljanje storitev in jamstva za vzdržnost in stalnost delovanja. To obsega informacije o finančnem stanju podjetja, načrt za zagotavljanje ekonomske uspešnosti projekta, vpliv konkurence ter po potrebi informacije o članstvu v zvezi ter operativni sposobnosti;

(e) prispevek projekta k izboljšanju regionalnih povezav;

(f) finančno poročilo o projektu, ki med drugim vsebuje tudi razčlenitev ocenjenih stroškov in prihodkov za letalske prevoze, skupnih in na enoto, predvidene storitve, čas letenja, napovedi povpraševanja, pogodbe, odnose z operaterji ter vse druge okoliščine, ki so pomembne za ocenjevanje ekonomske uspešnosti projekta;

(g) poročilo o okoljskem vplivu projekta;

(h) trajanje in predlagani datum začetka storitev, ki pod nobenim pogojem ne sme biti pozneje kot dvanajst mesecev od datuma ukaza za začetek postopka, razen če je v ukazu določen drugačen datum začetka;

(i) podrobnosti o morebitnih dodatnih zahtevah, ki jih je Direktorat za civilno letalstvo predhodno določil v ukazu za začetek postopka, ob upoštevanju posebnih značilnosti trga;

(j) vpliv projekta na razvoj infrastrukture ter ocenjeno število s tem povezanih novih delovnih mest.

3. Če dokumentacija, predložena v skladu s tem členom, ne izpolnjuje zahtev iz odstavkov 1 in 2, organ za obravnavo vlog od zadevnega letalskega prevoznika zahteva, da v desetih dneh odpravi ugotovljene pomanjkljivosti. Če letalski prevoznik ne predloži dokumentacije v zahtevanem roku, se šteje, da je vlogo umaknil.

Odprava pomanjkljivosti v predloženem operativnem projektu je omejena na izpolnjevanje minimalnih zahtev po informacijah iz odstavka 2, vendar ponovna priprava ali izboljšava predloženega operativnega projekta ni dovoljena in se pri ocenjevanju ne upošteva.

Člen 9

Obravnava ponudb in zaupnost

1. Organ za obravnavo vlog v skladu s postopkom je vodja enote Generalnega direktorata za civilno letalstvo, pristojne za mednarodne sporazume o letalskih prevozih, ki je odgovoren za časovni načrt, organizacijo in izvajanje postopka.

2. Informacije, vključene v operativni projekt, ki jih letalski prevozniki označijo kot zaupne, niso na voljo konkurentom, da se ne ogrozi konkurenčna prednost.

Če se določeni podatki neupravičeno štejejo za zaupne, organ za obravnavo vlog po posvetovanju z letalskim prevoznikom, ki je predložil projekt, opredeli, katere informacije, ki so obravnavane kot zaupne, so lahko na voljo drugim letalskim prevoznikom, ki so predložili ponudbe.

Člen 10

Osnutek odločbe

1. Če v posameznem postopku ni na voljo dovolj prometnih pravic za zadovoljitev povpraševanja letalskih prevoznikov, ki so predložili ponudbe v postopku dodeljevanja, organ za obravnavo vlog po obravnavi pripomb zainteresiranih strani na poročilo o oceni ponudb in dodelitvi prometnih pravic v skladu s členom 11(5) pripravi osnutek odločbe.

2. Če je v posameznem postopku na voljo dovolj prometnih pravic za zadovoljitev povpraševanja letalskih prevoznikov, ki so predložili ponudbe v postopku dodeljevanja, organ za obravnavo vlog preveri, ali ne obstajajo okoliščine iz člena 13(2), na podlagi katerih bi bilo treba zahtevane prometne pravice zavrniti.

Po tem preverjanju organ za obravnavo vlog pripravi osnutek odločbe po posvetovanju z letalskimi prevozniki, ki so predložili ponudbe v postopku dodeljevanja, razen če se lahko temu odpove v skladu s členom 84(4) zakona št. 30/1992 z dne 26. novembra 1992.

3. V osnutku odločbe se navedejo vlagatelji, katerim se dodelijo prometne pravice, in po potrebi rezultat ocene operativnih projektov ter izrecno zapiše, da so bile ostale vloge zavrnjene.

V osnutku odločbe se lahko navede, da se razpoložljive prometne pravice v primerih iz člena 13(2) ne dodelijo.

4. V okoliščinah iz odstavka 1 lahko osnutek odločbe vsebuje seznam razvrstitve vseh prejetih vlog, ki kljub zadovoljivi oceni upravljanja prometnih pravic niso bile izbrane, ker ni bilo na voljo dovolj prometnih pravic.

Če se v osnutku odločbe uporabi možnost iz tega odstavka, je treba o tem obvestiti vse letalske prevoznike s seznama, ti pa morajo v roku deset dni, ki ga ni mogoče podaljšati, navesti, da prevzemajo izvajanje prometnih pravic, ki so jim dodeljene v osnutku odločbe, ter sprejemajo v osnutku odločbe določene pogoje, vključno z možnostjo, da se jim prometne pravice dodelijo, ker jih druga, bolje usposobljena podjetja, niso sprejela.

Če želi kateri koli ponudnik umakniti vlogo za dodelitev prometnih pravic, predlaganih v osnutku odločbe, se navedene pravice dodelijo naslednjemu uvrščenemu vlagatelju ali vlagateljem.

Veljavnost seznama razvrstitve vseh vlog iz tega odstavka je omejena na čas trajanja postopka, ki preneha s sprejetjem odločbe v skladu s členom 13.

5. Osnutek odločbe se pošlje generalnemu direktorju za civilno letalstvo po po potrebi opravljenih formalnostih iz prejšnjega odstavka, ki sprejme potrebno odločbo, kot to določa člen 13.

Z osnutkom odločbe se na predlagane prevoznike ne prenašajo nobene pravice.

Člen 11

Ocena operativnih projektov

1. V primerih iz člena 10(1) operativne projekte, ki so jih predložili letalski prevozniki, na pregleden in nediskriminacijski način oceni tehnični ocenjevalni odbor Generalnega direktorata za civilno letalstvo, katerega sestavo in naloge določa ta člen.

2. Tehničnemu ocenjevalnemu odboru predseduje vodja enote Generalnega direktorata za civilno letalstvo, ki je pristojna za mednarodne sporazume o letalskih prevozih.

Tehnični ocenjevalni odbor sestavljajo trije člani, ki jih imenuje predsednik odbora izmed ustrezno usposobljenega osebja Državnega sekretariata za promet ali njegovih podrejenih upravnih organov.

Sekretar odbora je član, ki ima najnižji čin, najmanj let izkušenj in je najmlajši (v tem vrstnem redu).

Ustanovitev in delovanje tehničnega ocenjevalnega odbora temelji na človeških in materialnih virih Generalnega direktorata za civilno letalstvo, zaradi sestave pa po potrebi tudi na človeških virih Državnega sekretariata ali njegovih podrejenih upravnih organov, pri čemer to ne poveča javnih izdatkov.

3. Tehnični ocenjevalni odbor deluje na podlagi poslovnika o kolegijskih organih iz naslova II poglavja II zakona št. 30/1992 z dne 26. novembra 1992 in lahko pri ocenjevanju projektov od drugih organov ali teles Ministrstva za infrastrukturo ali podjetij, ki so v njegovi sestavi in so tehnična služba splošne državne uprave, zahteva vse informacije ali poročila, ki se mu zdijo potrebna. Tehnični ocenjevalni odbor lahko zahteva, da zainteresirane strani pojasnijo vse zadeve, povezane s predloženimi projekti.

Tehnični ocenjevalni odbor se lahko sestavi in sprejema sklepe z uporabo elektronskih sredstev, kot to določa prva dodatna določba zakona št. 11/2007 z dne 22. junija 2007 o elektronskem dostopu državljanov do javnih storitev.

4. Tehnični ocenjevalni odbor po pregledu projektov na podlagi meril za ocenjevanje iz člena 12 ter določitvi vrednosti ali dopustnih vrednostnih odstopanj, ki se dodelijo vsakemu projektu v skladu z ukazom o začetku postopka, pripravi tehnično poročilo o ocenjevanju ponudb in dodelitvi prometnih pravic.

5. Ko je tehnično poročilo o ocenjevanju ponudb in dodelitvi prometnih pravic pripravljeno, organ za obravnavo vlog v desetdnevnem postopku opravi pogovore z zainteresiranimi stranmi.

Člen 12

Merila za ocenjevanje operativnih projektov

Tehnični ocenjevalni odbor pripravi tehnično poročilo o ocenjevanju ponudb in dodelitvi prometnih pravic na podlagi naslednjih meril:

(a) optimizacija uporabe prometnih pravic, ki se dodeljujejo, pri čemer se med drugim upoštevajo tudi značilnosti proge, predlagani vozni redi, frekvence storitev in zmogljivosti zrakoplovov, morebitne načrtovane povezave in vrste letalskih prevozov;

(b) koristi za potrošnike v obliki ekonomsko najugodnejše storitve in dostopnosti;

(c) tehnična, poslovna in ekonomska uspešnost projekta ter jamstva za stalnost opravljanja storitve, pri čemer se med drugim upoštevajo tudi finančno stanje letalskega prevoznika, načrt za zagotavljanje ekonomske vzdržnosti projekta, njegov konkurenčni vpliv in članstvo v zvezi;

(d) ekonomski in okoljski vpliv projekta, pri čemer se med drugim upoštevajo tudi napovedi ponudbe in povpraševanja, pogodbe, vpliv novih prog na gospodarstvo regije, iz katere se bodo storitve opravljale, ter plovnost zrakoplova, ki se bo predvidoma uporabljal, skladnost s programom trgovanja z emisijami in boj proti podnebnim spremembam;

(e) vpliv projekta na konkurenco, pri čemer se med drugim upoštevata tudi dostop novih operaterjev in diverzifikacija operaterjev;

(f) vpliv projekta na širitev zračnih prog in regionalnih povezav, med drugim tudi z vidika odpiranja prog, uporabe novih španskih letališč ter izboljšanja povezanosti med regijami in potniki z novimi progami, povečanja števila dni delovanja, frekvence, voznih redov ali časov povezav;

(g) skladnost projekta z dodatnimi pogoji, ki jih je določil Generalni direktorat za civilno letalstvo zaradi značilnosti in zahtev trga v skladu s členom 7(1).

Člen 13

Prekinitev postopka

1. Po prejemu osnutka odločbe generalni direktor za civilno letalstvo zaključi postopek z odločbo, s katero, če je to ustrezno, dodeli razpoložljive pravice in določi pogoje za izvajanje teh pravic.

Poleg tega v sklepu navede vlagatelja ali seznam vlagateljev, katerim se dodelijo prometne pravice, ter po potrebi izrecno zapiše, da so bile ostale vloge zavrnjene, v primerih iz člena 10(1) pa tudi rezultat ocene ponujenih operativnih projektov.

Generalni direktor za civilno letalstvo lahko odločbo utemelji s sklicevanjem na tehnično poročilo iz člena 11(4) ali na osnutek odločbe.

2. V vsakem primeru se postopek zaključi brez dodelitve prometnih pravic ali posamezne prometne pravice, če ni v zadostni meri zagotovljena uspešnost in stalnost letalskih prevozov, za katere se zahteva dodelitev pravic, ali če operacije niso dovolj zanesljive, da bi zagotavljale letalske prevoze med Španijo in tretjo državo ali ustrezno uporabo prometnih pravic v splošnem interesu in interesu uporabnikov letalskih prevozov.

Generalni direktorat za civilno letalstvo začne novi postopek za dodeljevanje v skladu s členom 7 v šestih mesecih po izdaji odločbe, s katero se ni dodelila nobena prometna pravica ali niso bile dodeljene vse razpoložljive prometne pravice, razen če je bila navedena odločba sprejeta zaradi pomanjkanja vlog ali nezadostnega števila vlog.

3. Pritožba zoper odločbo v skladu s členom 114 zakona št. 30/1992 z dne 26. novembra 1992 se lahko vloži v enem mesecu pri državnem sekretarju za promet. Odločba se uradno sporoči vsem zainteresiranim stranem najpozneje tri mesece po sprejetju ukaza o začetku postopka.

4. Če rok za sprejetje odločbe poteče in izrecna odločba ni bila sprejeta in obvestilo o njej ni bilo poslano, zakon Generalni direktorat za civilno letalstvo kljub temu zavezuje k sprejetju takšne odločbe.

Če konec obdobja izrecna odločba ni bil sprejeta, lahko zainteresirane strani v skladu s členom 44(1) zakona št. 30/1992 z dne 26. novembra 1992 predpostavljajo, da so bile njihove vloge zavrnjene z upravnim molkom in lahko zoper predvideno odločbo vložijo pritožbo v skladu s prejšnjim odstavkom v treh mesecih od dne, ki sledi datumu poteka upravnega molka.

Če morajo zainteresirane strani popraviti pomanjkljivosti ali zagotoviti druge potrebne podrobnosti, se rok za sprejetje odločbe v skladu s členom 45(5)(a) zakona št. 30/1992 z dne 26. novembra 1992 začasno odloži za čas od obvestila o zahtevku do takrat, ko zainteresirana stran izpolni zahtevek.

5. Ob zaključku postopka Generalni direktorat za civilno letalstvo pošlje informacije o prometnih pravicah, dodeljenih v skladu s posameznim postopkom, Nacionalni agenciji za varnost v letalstvu, tako da lahko ta po potrebi odobri red letenja letalskih prevoznikov.

Nacionalna agencija za varnost v letalstvu ne odobri redov letenja brez dokazila, da je Generalni direktorat za civilno letalstvo dodelil ustrezne prometne pravice.

POGLAVJE IV

NADZOR, PREKLIC IN PRENOS PROMETNIH PRAVIC, DODELJENIH NA TRGIH, ZA KATERE VELJAJO OMEJITVE

Člen 14

Obveznosti letalskih prevoznikov pri izvajanju prometnih pravic

1. Letalski prevozniki, ki izvajajo prometne pravice, pridobljene v skladu s poglavjem III, se zavezujejo, da bodo te pravice uporabljali v skladu s pogoji odločbe o dodelitvi in predloženega operativnega projekta, če med njima ni razlik.

2. Ne glede na prejšnji odstavek lahko Generalni direktorat za civilno letalstvo v primerih višje sile na zahtevo letalskih prevoznikov izjemoma in za določeno obdobje:

(a) odloži izpolnjevanje obveznosti prevoznikov ali

(b) po potrebi določi pogoje za uporabo dodeljenih prometnih pravic, ki so drugačni od pogojev iz odločbe o dodelitvi in predloženega operativnega projekta.

3. Generalni direktorat za civilno letalstvo lahko na zahtevo prizadetega letalskega prevoznika in na podlagi ustrezno utemeljenega vzroka odobri odlog začetka opravljanja storitve ali začasno prekinitev storitve za največ šest mesecev.

Člen 15

Spremljanje izpolnjevanja obveznosti letalskih prevoznikov

1. Generalni direktorat za civilno letalstvo je odgovoren za preverjanje dejanske uporabe prometnih pravic pri letalskih prevoznikih, ki so jim bile dodeljene pod pogoji iz odločbe o dodelitvi ali na podlagi izrednih dovoljenj iz člena 14(2) in (3).

V ta namen lahko od drugih organov ali teles Ministrstva za infrastrukturo ali od podjetij, ki so v njegovi sestavi in so tehnična služba splošne državne uprave, zahteva kakršne koli podatke ali poročila, ki se mu zdijo potrebna.

2. Generalni direktorat za civilno letalstvo upošteva vse ustrezno utemeljene pritožbe glede neučinkovite uporabe ali neuporabe prometnih pravic, ki jih predložijo letalski prevozniki, vključeni v postopek dodeljevanja pravic.

Člen 16

Preklic

1. Generalni direktorat za civilno letalstvo po zaslišanju letalskega prevoznika v desetih delovnih dneh dokončno prekliče dodeljene letalske prometne pravice, če letalski prevoznik:

(a) ne začne opravljati letov ali ne opravlja vseh predvidenih letov na datum, določen za začetek operacij v odločbi o dodelitvi, operativnem projektu ali dovoljenju, ki ga je izdal Generalni direktorat za civilno letalstvo v skladu s členom 14;

(b) prekine opravljanje ali ne začne ponovno opravljati letalskih prevozov v skladu z dovoljenjem, ki ga je izdal Generalni direktorat za civilno letalstvo na podlagi člena 14;

(c) ne izpolnjuje pogojev iz odločbe o dodelitvi in po potrebi predloženega operativnega projekta ali dovoljenja, ki ga je izdal Generalni direktorat za civilno letalstvo v skladu s členom 14, na takšen način, da to resno vpliva na učinkovito uporabo dodeljenih prometnih pravic, kakovost prevozov in koristi za uporabnike;

(d) izgubi operativno licenco;

(e) resno krši izpolnjevanje obveznosti iz veljavnih določb o letalskih prevozih, mednarodnih sporazumov, v skladu s katerimi so bile prometne pravice dodeljene, ali drugih mednarodnih predpisov.

2. Preklic pravice izvajanja prometnih pravic ni kazenski ukrep in ne vpliva na uporabo predpisov o kršitvah in kaznih iz veljavne zakonodaje.

3. Pritožba zoper odločbo o preklicu se lahko vloži v enem mesecu pri državnem sekretarju za promet v skladu s členom 114 zakona št. 30/1992 z dne 26. novembra 1992.

Člen 17

Opustitev

Prevozniki, ki so pridobili prometne pravice v skladu s poglavjem III, se lahko kadar koli odločijo za prekinitev izvajanja pravic, o čemer uradno obvestijo Generalni direktorat za civilno letalstvo najmanj tri mesece pred načrtovanim datumom prenehanja opravljanja letalskih prevozov.

Člen 18

Prenos prometnih pravic

Generalni direktorat za civilno letalstvo lahko dovoli prenos prometnih pravic, pridobljenih v skladu s poglavjem III, na letalskega prevoznika, ki se združi z drugim letalskim prevoznikom ali ga prevzame drugi letalski prevoznik, če so zagotovljeni začetni pogoji za dodelitev pravic in prenos ne vpliva negativno na oceno, opravljeno v skladu s členom 12(e).

Vloga letalskega prevoznika, ki zahteva prenos prometnih pravic, mora vsebovati informacije o vseh postopkih ali poizvedbah, ki so jih zaradi združitve ali prevzema začeli organi, pristojni za varstvo konkurence.

POGLAVJE V

PROMETNE PRAVICE NA TRGIH BREZ OMEJITEV

Člen 19

Izvajanje prometnih pravic

Prometne pravice iz sporazumov o letalskih prevozih s tretjimi državami, ki ne vključujejo omejitev števila prometnih pravic ali števila prevoznikov, ki lahko izvajajo te pravice, prosto izvajajo prevozniki, ki izpolnjujejo pogoje iz zadevnega sporazuma, na podlagi redov letenja, ki jih odobri Nacionalna agencija za varnost v letalstvu.

Člen 20

Nadzor in preklic

1. Generalni direktorat za civilno letalstvo je pristojen za nadzor, s katerim zagotavlja, da se prometne pravice iz tega poglavja izvajajo v skladu s sporazumom o letalskih prevozih, iz katerega izvirajo, in v skladu s predpisi, ki se uporabljajo za izvajanje letalskih prevozov.

V ta namen Nacionalna agencija za varnost v letalstvu vsakih šest mesecev na koncu vsake letalske prometne sezone Generalnemu direktoratu za civilno letalstvo zagotovi podrobne informacije o odobrenih prometnih pravicah in letalskih prevozih, ki so jih na teh tržiščih, za katera ne veljajo omejitve, opravili zadevni letalski prevozniki.

Letalske prometne sezone za ta namen so sezone, ki jih določi Mednarodno združenje za letalski prevoz (IATA).

2. Generalni direktorat za civilno letalstvo prekliče izvajanje navedenih prometnih pravic v okoliščinah iz člena 16(1)(d) in (e) in kadar izvajanje navedenih prometnih pravic ne zagotavlja stalnosti in uspešnosti operacije ali ustrezne uporabe prometnih pravic v splošnem interesu in interesu uporabnikov letalskega prometa.

Edina prehodna določba

Prometne pravice, ki so se izvajale pred začetkom veljavnosti tega kraljevega odloka

1. Prometne pravice, ki so bile dodeljene pred začetkom veljavnosti tega kraljevega odloka, še naprej veljajo v skladu s pogoji, pod katerimi so bile dodeljene. Za že dodeljene prometne pravice se uporablja poglavje IV o nadzoru, preklicu in prenosu priznanih prometnih pravic.

2. Poleg tega se za pravice, ki so se izvajale pred začetkom veljavnosti tega kraljevega odloka in za katere dodelitev ni bila potrebna, uporabljajo določbe o nadzoru iz poglavja V.

Prva končna določba

Zakonska pristojnost

Ta kraljevi odlok se izvaja v okviru izključne pristojnosti za nadzor zračnega prostora, tranzita in zračnega prometa, prenesene na državo s členom 149.1.20 Ustave.

Druga končna določba

Privzeti režim

Za zadeve, ki s tem kraljevim odlokom niso izrecno zajete, se uporabljajo zakon št. 30/1992 z dne 26. novembra 1992 o pravnih ureditvah za javne uprave in splošnem upravnem postopku, zakon št. 11/2007 z dne 22. junija 2007 o elektronskem dostopu državljanov do javnih storitev in druga veljavna španska zakonodaja za to področje.

Tretja končna določba

Uporaba zakonodaje Evropske unije

Ta kraljevi odlok v španski pravni red prenaša pooblastila, določena v Uredbi (ES) št. 847/2004 Evropskega parlamenta in Sveta z dne 29. aprila 2004 o pogajanjih in izvajanju sporazumov o letalskih prevozih med državami članicami in tretjimi državami.

Četrta končna določba

Izvedbeni predpisi

Vse ukrepe za izvajanje tega kraljevega odloka sprejme minister za infrastrukturo.

Peta končna določba

Začetek veljavnosti

Ta kraljevi odlok začne veljati dva meseca po objavi v španskem Boletín Oficial del Estado.